פסטיבל "ים של גליל מערבי" חוזר למטה אשר כמסורת רבת שנים בה יתקיימו במהלך חודש מאי ותחילת יוני (בין התאריכים 4.5-1.6) סופי שבוע (חמישי-שבת) מלאים ורצופים בפעילויות ובתכנים מיוחדים ברחבי אזור הגליל המערבי. טיולים נוספים במדור טיולים בהמשך.
אברהם טל והלהקה מביאים אל הבמה חגיגה של צבעים וצלילים, תמהיל מדויק ומעניין של פופ, אתניות ואלקטרוניקה, שיוצרים חוויה מרגשת סוחפת ומרקידה המשקפת שנים ארוכות של קריירה ענפה ומלאת להיטים.
11 למאי – דיקלה 'סיפור אופטימי' ההופעה: במופע החדש ממשיכה דיקלה להפנט את הקהל עם הלהיטים הגדולים מהאלבום החדש לצד שיריה הגדולים משלל אלבומיה הקודמים.
18 למאי – יובל דיין 'ליבי ער' ההופעה: במופע חדש ומושקע בו תבצע את להיטיה הגדולים משני האלבומים שלה לצד הפתעות נוספות.
26 במאי – ערב ג'אז ובלוז במושב לימן: ערב חגיגי שכולו על טהרת הג'אז והבלוז. בתוכנית: ג'אם סשן עם הרכבים רבים, דוכני מזון ובירה, מופע של ההרכב כרמל ביג בנד מטה אשר – הרכב של כ-20 נגנים מקומיים מוכשרים עליו מנצח מנחם גרודזינסקי ושיא הערב – מופע של להקת The Blues Rebels, אחת מלהקות הג'אז החמות ביותר בישראל שחוזרת גם השנה להופעה בערב החגיגי בלימן. הערב יתקיים במושב לימן יום ו' 26.5 מהשעה 20:00.
1 ליוני – 'היהודים' ההופעה: "היהודים"- להקת הרוק הישראלית, מהמצליחות והמובילות בארץ, מציינת השנה 20 שנות פעילות מוזיקלית במופע רוק מיוחד. הופעותיה של הלהקה מושקעות ביותר וכוללות תאורה מרשימה, במה מעוצבת וסאונד נפלא המבטיחים הופעה חווייתית.
ב-23 באפריל, יתקיים זו השנה השמינית, אירוע במסגרת פרויקט "זוכרים ושרים בערב יום הזיכרון לשואה ולגבורה". האירוע משלב ערב שירה, עם הזמרים עמיר בניון, לאה שבת, אדיר גץ, להקת עלמא, ועיסוק בסוגיות הנוגעות ל- 'זיכרון של הדור השלישי' בהשתתפות: ח"כ רחל עזריה, ד"ר נעמה שיק, מוטי רוזנר, רן בנימיני והשחקנית אופירה עזריאלי.
לפני המופע יתקיימו מעגלי שיחה ודיון מונחים על זיכרון, דיבור והשתקה – בהשראת "ובלבי חומה" ספרה של איטה בן חיים, ניצולת שואה, ושירה 'למדי אותי' אשר יושר במהלך האירוע. בשיתוף בית מדרש אלול ופורום רשות הרבים.
לאור הביקוש הגבוה, כדי לאפשר לציבור רחב להשתתף באירוע, תתקיים הקרנה של המופע באמפי או באולם לאו מודל הסמוך למרכז ז'ראר בכר, לכל אלו שלא יכנסו לאולם עצמו.
כמו בשנים קודמות, גם השנה, הפרויקט מאמץ את מועדון ניצולי השואה של עמותת "עמך" ועמדות התרמה יפתחו במקום על מנת לגייס משאבים להרחבת השירותים ש'עמך' מספק לניצולי השואה שעודם חיים ביננו. מעגלי דיון מונחים בשיתוף פורום רשות הרבים ובית מדרש אלול: אולם ליאו-מודל, בשעה 19:00.
פסטיבל אופוס 2017 בהפקת מגזין אופוס, יתקיים זו השנה ה-3 בתל אביב ובירושלים בניהולו האמנותי של אלכסנדר ברנשטיין. במסגרת הפסטיבל יתקיימו שני קונצרטים יוקרתיים בהשתתפות הקאמרטה הישראלית ירושלים, וסולנים ומנצחים מובילים מהארץ ומהעולם.
קונצרט הפתיחה נשפני הפילהרמונית של ברלין יתקיים ב-22 באפריל במוזיאון תל אביב ויוקדש כולו לרפרטואר קונצ'רטנטי של כלי נשיפה, בביצוע סולני כלי נשיפה נודעים מהפילהרמונית של ברלין: נגן הקרן היער המיתולוגי ראדק באבורק (צ'כיה), נגן האבוב והקרן האנגלית דומיניק וולנוובר (גרמניה) ונגן הבסון הישראלי מור בירון. בתכנית, קונצ'רטי לכלי נשיפה: באך -קונצ'רטו לאבוב בפה מז'ור, ויוואלדי -קונצ'רטו לבסון בסול מז'ור, מוצרט – קונצ'רטו מס' 1 לקרן, באך – אדג'ו מתוך קונצ'רטו ברה מינור, מוצרט – קונצ'רטו לבסון בסי במול מז'ור, ומוצרט – קונצ'רטו מס' 3 לקרן.
קונצרט הגאלה החגיגי שחותם את הפסטיבל, מוקדש לכנר והמורה חיים טאוב, ששימש במשך כמה עשורים כנגן הראשי והמיתולוגי של התזמורת הפילהרמונית. הקונצרט יתקיים ב-27 באפריל בתיאטרון ירושלים ויארח מסולני הכינור חשובים, קוליה בלאכר (גרמניה) שינגן את הקונצ'רטו לכינור של ברהמס, על כינור סטרדיוורי "טריטון" משנת 1730, והכנר גיא בראונשטיין שהיה תלמידו של טאוב ויבצע שלוש מיניאטורות לכינור (בעיבודו) מאת צ'ייקובסקי. לכבוד האירוע הלחין פרופ' עודד זהבי את "הנוסע המתמיד" – קונצ'רטו לשני כינורות ותזמורת קאמרית, שהוקדשה לטאוב ותבוצע בקונצרט בבכורה עולמית, על ידי הכנרים גיא בראונשטיין ומתן דגן, והתזמורת הקאמרטה הישראלית ירושלים, בניצוחו של מאסטרו רוברטו פאטרנוסטרו. את הקונצרט ינחה נעם בן-זאב.
פסטיבל קולנוע סולידריות 2017 ייערך בחודש מאי בסינמטק תל אביב בסימן 50 שנה לכיבוש. פסטיבל הקולנוע חרת על דגלו לקדם את השלום וזכויות האדם, להתנגד לכיבוש ולכל צורה של גזענות, אפליה וקיפוח ולחזק ערכים של דמוקרטיה, שוויון וצדק חברתי. אירועי הפסטיבל, המתקיים בפעם החמישית, מביאים למעלה מ-20 סרטים ישראלים ובינלאומיים, מהם רבים בהקרנות בכורה בישראל, בליווי מופעים חיים, דיונים ותערוכות.
הפסטיבל מופק על ידי עמותת סולידריות ומתקיים בשיתוף סינמטק תל אביב, בצלם, נשות מחסום ווטש, גישה, רופאים לזכויות אדם, סיסו, שוברים שתיקה, מזון, פורום דו קיום בנגב, מכון גתה, פסטיבל לסרטי זכויות אדם בציריך, מורשתנו,ארגוני פליטים, ובתמיכת הקרן החדשה לישראל.
הפסטיבל יפתח בסרטם של האחים דארדן "הנערה האלמונית The Unknown Girl", שהוקרן בבכורה עולמית בפסטיבל קאן 2016. עוד בתוכנית הבינלאומית שלושה סרטים של יוצרות ויוצרים פלסטינים על אמנות והיסטוריה, מוזיקה וכיבוש: "חומר קסום זורם לתוכי A Magical Substance Flows Into Me" של ג'ומאנה מנאע, "ספיד סיסטרס Speed Sisters" של אמבר פארס, ו"יאללה! אנדרגראונד Yallah! Underground" של פאריד אסלאם. סרטים בינלאומיים נוספים הם "מדבר ריק Empty Desert", המספר את סיפורו של הכפר אל-עארקיב שנהרס על ידי ממשלות ישראל השונות למעלה מ-90 פעם; "כיבוש התודעה האמריקאית The Occupation of the American Mind", המשרטט את האופן שבו פועלת ההסברה הישראלית בעיני התקשורת האמריקאית; "זוהר של התנגדות Radiance of Résistance", על עהד א-תמימי, הנערה מהכפר נבי סאלח שבגיל 12 הפכה לסמל ולפנים החדשות של ההתנגדות הפלסטינית; "ג'יהאד", החוקר את הרקע החברתי והתרבותי המניע מוסלמים ומוסלמיות צעירים בבריטניה להצטרף לתנועת דאעש הרצחנית; "בחיפוש אחר מקלט Chasing Asylum", המספר על גורלם של פליטים מבקשי מקלט ליד חופי אוסטרליה; וכן הקרנה חגיגית של העותק הדיגיטלי המשוחזר של "Z", סרטו עטור הפרסים של קוסטה גבראס.
במסגרת התכנית הישראלית יערוך הפסטיבל מחווה לבמאים ותיקים, הכוללת ארבעה סרטים: ג'אד נאמן – "הסתכלות על עכו", רם לוי – "מתרסים", יגאל בורשטיין – "מוחמד יקצור" ומוטי קירשנבאום – "רימון בעזה", שעסקו עוד בשנות השישים והשבעים בנושאים של כיבוש, נכבה ויחסי יהודים-ערבים בתוך ישראל.
עוד בתכנית הישראלית: הקרנת בכורה מאוחרת לסרטו הגנוז של אורי ברבש "במצפון נקי – אלפא כפול", שעקב בשנת 2003 אחרי חמישה חיילי מילואים סרבני מצפון, טייסים וקצינים; "רשימות זעם" של הקולנוען והאקטיביסט ירון בן חיים, על המחאה החברתית של 2011 והפריווילגיה של המפגינים בת"א לעומת מחאתם של צעירים פלסטינים בצד האחר של החומה; שני פרויקטים של ארגון בצלם – "פרויקט הבקעה" של מתנדבות פלסטיניות המתעדות את חיי היום-יום, ו"עשור לפרויקט חמושים במצלמות", שהחל בשנת 2007; "אשת השגריר" של דינה צבי ריקליס, על מבקשת מקלט אריתריאית בדרום תל אביב; "ג'נקשן 48" של אודי אלוני על זוג צעירים אוהבים בגטו הפלסטיני בלוד ועוד.
פסטיבל "המשתה" במשכנות שאננים מזמין את הקהל לארבעה ימים של חוויות מעוררות חושים, אירועי ספרות ושירה מלווים בתשוקה, תאווה והרבה טעימות של אוכל, יין ואלכוהול משובח. זהו מפגשים עם מיטב הסופרים, המשוררים, אנשי הקולינריה, שחקנים, מוזיקאים, אמנים וחוקרים, בהם יספרו על מעשי כישוף, אהבה, ארוס, פיתוי ורעל בספרים ובחיים. שי אביבי, שמעון אדף, רחל גוטסמן, גלעד כהנא וננה שרייר ישחזרו את טקס "המשתה" המיתולוגי של אפלטון, עם מוסיקה ושיחות פילוסופיות על תשוקה ואהבה, סיון בסקין, הנרי דוד, יבגניה דודינה, ארקדי דוכין, אלונה קמחי ואלקס ריף יקיימו מחווה רווית וודקה ל"מוסקבה פטושקי", ספר הפולחן שהוא מסע שכרות רוסי בעקבות הגאולה, השף אייל שני יקיים דיאלוג פרוע על הפואטיקה של האוכל עם המוסיקאי אסף רוט, מאיר שלו והשף חיים כהן יעלו זיכרונות של אוכל ביתי בספרות ובחיים, שהרה בלאו, דורי מנור,דרור משעני ואפרת גוש ישוחחו על מוטיב הרעל בספרות- מאגדות ילדים ונסיכות, דרך ספרי בלש ועד המלט של שייקספיר, ריקי בליך, דרור בורשטיין,אגי משעול ואסף שור ידברו על תזונה, טבעונות, רגישות ומוסר בספרות. ג.יפית, קרן מור, נועה סוזנה מורג ואורלי קסטל-בלום, ידונו במצב הספרות בעידן תעשיית המזון המהיר, הקהל יוזמן לסדנאות כתיבה המערבבות מילים וטעמים, לסיור לילי בעקבות ש"י עגנון וסיור בעקבות סעודות מלכים ואבירים בירושלים, מופעי מוזיקה, סדנת שוקולד לילדים בעקבות לאה גולדברג ועוד.
מאז שנת 2004 הוא מתקיים במדשאות הירוקות ובחורשה של מלון נוף גינוסר בחמישה מוקדים.
המחזאי הגרמני החשוב והמוערך, במאי תיאטרון, שחקן ורקדן פאלק ריכטר מגיע לישראל לביקור ראשון, ויעביר כיתת אמן לבמאים ולשחקנים וכן הרצאה פתוחה לקהל הרחב. ריכטר הוא מיוצרי התיאטרון החשובים בגרמניה, מחזותיו תורגמו ליותר מ -25 שפות. עבודותיו מוצגות בפסטיבלי תיאטרון בכל העולם: בריסל (תיאטרון הלאומי), פריז (תיאטרון שאיו), וינה (Burgtheater), בפסטיבלי אביניון, אדינבורו, מלבורן ואחרים.
בנוסף עובד פאלק ריכטר בתיאטרון השאובינה-ברלין. ההפקה האחרונה שלוFEAR , עסקה בתופעת הניאופאשיזם בחברה המודרנית, וכן בנושאים: הקשרים בין בית למולדת, ארץ הולדת ועולם גלובאלי. כצפוי, ההצגה עוררה תגובות קשות בגרמניה.
לריכטר יש ביקורת קשה על מה שקורה היום בגרמניה, הקולטת פליטים ומהגרים. בתקופה של 18 החודשים של כתיבת המחזה, למעלה מ-1200 בתים של פליטים ניזוקו וכן הותקפו עיתונאים ואינטלקטואלים בעלי השקפות שמאלניות. כמו כן האינטרנט מוצף בהערות גזעניות והומופוביות. פאלק ריכטר הוא במאי/מחזאי מעורב חברתית ופוליטית, אחד הקולות הרעננים והחדשנים שצומחים כיום בגרמניה .
פאלק ריכטר ( יליד 1969 המבורג) אחד המחזאים והבמאים הגרמנים החשובים ביותר בדורו. מחזותיו תורגמו ליותר מ-25 שפות. מכהן כבמאי הבית בתאטרון השאובינה בברלין מאז שנת 2000, וגם עבד כבמאי פרילנס בבורגתיאטר בווינה, שאושפילהאוס המבורג, שאושפילהאוס בציריך, Salzburger Festspiele, וינה בית האופרה, Ruhrtriennale , בריסל התיאטרון הלאומי, Royal National תיאטרון אוסלו, פרנקפורט האופרה ומקסים גורקי בברלין. הוא משתף פעולה עם הכוריאוגרפית ההולנדית הנודעת אנוק ואן דייק למעלה מעשר שנים.
דרמה עדינה ומלאת הומור של הבמאי ג'ים ג'רמוש ("פרחים שבורים"). פטרסון (אדם דרייבר) הוא נהג אוטובוס בעיר פטרסון, ניו ג'רזי. פטרסון הוא משורר חובב שכותב בספרון קטן שירים שהוא הוגה במהלך יומו, הבנוי תמיד סביב אותה שגרה. לאורה אשתו היא ההפך המושלם. היא אישה של חלומות – ואלו מתחלפים חדשות לבקרים. יום אחד היא מתמסרת לאפיית עוגות וביום האחר היא גיטריסטית מסורה. התלבושת שלה תמיד תתאים לעיצוב הבית, אותו היא משנה מדי יום.
ארצות הברית, 2016, 115 דקות, תרגום לעברית. הפצה בישראל קולנוע חדש בע"מ – דניאל מלמד.
הסרט החדש לשנת 2017 בסדרת האקשן שוברת הקופות – "מהיר ועצבני", בכיכובם של וין דיזל, דווין ג'ונסון ושרליז ת'רון, יצא לאקרנים בישראל, בהפצת גלובוס מקס. אורך הסרט: 160 דקות.
דומיניק טורטו (וין דיזל) ולטי (מישל רודריגז) נמצאים בירח הדבש שלהם, ויתר חברי הצוות מפוזרים וחיים חיים נורמליים. השלווה מופרת כאשר אישה מסתורית ורבת עוצמה – סייפר (שרליז ת'רון), טרוריריסטית סייבר מבוקשת, מפתה את דומיניק אל עולם הפשע ואף גורמת לו לבגוד בחבריו. הצוות עומד למבחן ונאלץ לעשות דבר שלא עשו מעולם – לצאת נגד הבוס שלהם.
הקרנת הבכורה של הסרט בישראל התקיימה במתחם בתי הקולנוע של "גלובוס מקס" באושילנד, כפר-סבא, מתחם הקולנוע הגדול ביותר באזור השרון אשר משתרע על פני שטח של כ-9200 מ"ר ומכיל 18 אולמות קולנוע.
העונה יגיעו להתארח זוכת האוסקר, "גלובוס הזהב" וה"טוני" מרסדס רוהל ("פישר קינג"), כריסטופר גורהאם ("בטי"), נורה דאן ("סאטרדיי נייט לייב") ואליס לי ("הוחלפו בלידתן"). להופעות אורח ישובו גם הראפר טו צ'יינז, אנדי דיק ("רוד טריפ") ופרנץ' סטיוארט ("מפגשים מהסוג האישי"). ימי ראשון-חמישי בשעה 22:30, ב-HOT קומדי סנטרל.
"פארגו" ("Fargo"), דרמת המתח עוצרת הנשימה של רשת FX וחברת MGM, שמבוססת על הקלאסיקה הקולנועית של האחים כהן משנת 1996, נוצרה על ידי זוכה ה"אמי" נואה האוולי ("בונז", "Legion"). עלילת העונה השלישית מתרחשת ב-2010 וסובבת סביב שני אחים תאומים – אמט וריי סטסי (מק'גרגור בתפקיד כפול). אמט הוא "מלך החניונים" של מינסוטה ורואה בעצמו סיפור הצלחה אמריקאי, בעוד שאחיו ריי הוא סיפור מסוג אחר לגמרי. ריי, שחי תמיד בצילו של האח המוצלח יותר, הוא קצין מבחן מקריח שזועף על מזלו הרע ומאשים את אמט בכל מה שקורה בחייו. היריבות בין האחים נקלעת לסחרור מסוכן שמתחיל בגניבה פעוטה ומוביל לרצח, מאפיונרים ומשחק ברידג' לחיים ולמוות.
"ELVIS & LIBERACE" הוא מופע ייחודי "המפגיש" על במה אחת את שני אמני הבידור הגדולים של המאה ה- 20 בארה"ב, שסחפו אחריהם קהל אוהדים גדול בזכות כישרון גדול ואומנות בלתי מתפשרת ווירטואוזית על הבמה; ליברצ'ה, פסנתרן בחסד ואחד אמני הבידור הנחשבים ביותר בתרבות האמריקנית, שהשנה יציינו 30 שנים למותו, ואלביס פרסלי, הפרפורמר הנערץ והאוונגרד של המאה ה- 20 ועד היום. החברות בין השניים החלה בשנות ה -50 ומעולם לא זכתה למעמד של הופעה משותפת על בימות לאס וגאס, מאחר ווגאס לא הייתה ערוכה לקבל את אלביס שבראשית הקריירה, ולמוזיקה וה"שואו" שנתפשו כחתרניים.
במופע החדש שיצרו, לאוניד פטשקה והאמן מוזס סי, הם מראים איך זה היה יכול להיראות לו שני הטאלנטים הגדולים של המאה ה 20, היו מופיעים יחד על במה אחת!.
המופע יכלול ביצועים מופתים מארסנל השירים האהובים של אלביס מכל הזמנים, ביניהם: jailhouse rock, are you lonesome tonight, fever, ביצועים משותפים של אלביס וליברצ'ה, קטעים אינסטרומנטליים מוכרים של ליברצ'ה הנעים בין הג'אז לקלאסי אותם יבצע פטשקה על הפסנתר.
לאוניד פטשקה ,Leonid Ptashka הוא פסנתרן ומלחין בינלאומי ומקים ומייסד פסטיבל "סופרג'ז" אשדוד ומנהלו האמנותי מראשיתו. הוא נמנה עם נגני הג`אז הגדולים בבריה"מ ובישראל וזכה בעשרות פרסים בארץ ובעולם. פטשקה לוקח את הג'אז לעולמות של מוסיקה אתנית ואלתורים על בסיס הג'אז המסורתי, וביסס את מעמדו כאמן – וירטואוז. בשנת 2000 הוא הוזמן לארה"ב לנגן בבית הלבן, ונכלל ברשימה היוקרתית של "100 הנגנים מצטיינים של המאה ה-20" של המכון הביוגרפי-האמריקני.
מוזס סי Moses Sea, הוא חבר להקת ״הכל עובר חביבי״ ב-7 השנים האחרונות, בוגר ביה"ס רימון במגמת ג'אז, והמשך לימודי ג'אז בניו-יורק במסגרת ווקאלית, מפיק המופע ״אלביס״ ו״מתוק מדבש״ עם דן כנר.
20 ביוני בתל אביב, מוזאון ת"א לאמנות, ב 20:30 | להזמנות: 03-6077020 | 3221*.
23 ביוני בחיפה, במרכז רפפורט- אולם האודיטוריום, ב 21:00 | להזמנות: 04-8629959.
בתכנית: ברהמס קונצ'רטו לכינור ברה מז'ור אופוס 77, דבוז'ק סימפוניה מספר 7 רה מינור אופוס 70 וכן יצירה מאת המלחין ג'ורדן פאל – מלחין הבית של התזמורת On the double, פתיחה לקונצרט שנכתבה בשנת 2009.
התזמורת הסימפונית של טורונטו הוקמה בשנת 1922. מנצחה הראשון היה לואיג'י ואן קוניץ. לאחר מותו כיהן המנצח והמלחין ארנסטו מקמילן כמנהל המוסיקלי של התזמורת במשך 25 שנה. אחריו היו בין המנהלים המוסיקליים מנצחים כמו וולטר סוסקינד, סייג'י אוסבה, ויקטור פלדבריל ועוד. בין השנים 1975-1988 המנצח סר אנדרו דייויס היה למנהל המוסיקלי. בשנות התשעים נתקלה התזמורת בקשיים כלכליים שהביאו לבסוף לעזיבתו של המנהל המוסיקלי יוקה פקב סאראסטה. בשנת 2001 מונה פיטר אוּנדג'אן למנהל המוסיקלי והשנה הוא מסיים את תפקידו. במהלך שנות פעילותו עלה מספר המנויים למספר הגדול ביותר שידעה התזמורת אי פעם. במהלך השנים הופיעו עם התזמורת הבולטים שבמוסיקאים. הפקה בישראל: בימות גלובל.
בשם "כוחו של גורל", אותו שאל ורדי מן המחזה ששימש בסיס ליצירה, יש אירוניה מסוימת. מהו אותו "גורל" ששלושת גיבורי האופרה פונים אליו ומזכירים אותו פעם אחר פעם ואשר גורם להם ייסורים רבים כל-כך ? מדוע הוא מפגיש אותם ומפריד ביניהם ברגעים הכי פחות נוחים ? האם יש לו בסיס הגיוני ? האם יש בכלל יסוד קבוע מראש כלשהו ? הגיבור הראשי בעלילה הוא הגורל ותעתועיו. כדור תועה שנפלט מאקדח מניע את גלגליו ומביא לרצח, הרס, נקם ומאבקים הנעים בין ידידות לשנאה תהומית בין אהבת אמת ומוות והרס עצמי.
אנקדוטה משעשעת היא האמונה שהתפתחה סביב "כוחו של גורל" בקרב זמרי וזמרות אופרה, לפיה זוהי אופרה "מקוללת". אמירת שם האופרה מביאה מזל רע (בדומה לאמונה הרווחת בעולם התיאטרון בדבר "מקבת" של שקספיר). באיטליה לא מעזים המבצעים להעלות את שם האופרה על דל שפתיהם אלא בליווי הרמת שתי אצבעות – הזרת והאצבע המורה – כהגנה מפני השטן. משך המופע: כשלוש שעות ו- 30 דקות. שעה לפני תחילת כל מופע מתקיימת הרצאת מבוא באורך כחצי שעה באולם, הכניסה להרצאה חינם לבעלי הכרטיס באותו הערב.
בנוסף לידיעה עליה התבשרנו כי הפסנתרן יבגני קיסין, מגדולי הפסנתרנים בדורנו, התמנה לפטרון של כיתות האמן לפסנתר תל-חי, ובמסגרת תפקידו יסייע קיסין לפעילות כיתות האמן המתקיימות מדי שנה בקיץ בקיבוץ שדה בוקר, ובפעילות הענפה המתקיימת במהלך כל השנה. הגיעו גם חדשות מתחרות רובינשטיין, שלושה פסנתרנים ישראלים מבוגרי כיתות האמן "תל חי" יתחרו בתחרות השנה: רפאל סקורקה בן 28 שזכה במקום השני בכיתות האמן "תל חי" בשנת 2008, יבגני יונטוב גם הוא בן 28 ותומר גבירצמן בן 27 שאף חזר לכיתות האמן בשנה האחרונה בתור מורה. התחרויות יתקיימו החל מתאריך 27 באפריל.
יבגני קיסין נולד במוסקבה בשבת 1971, והחל לנגן כבר בגיל שנתיים. את הרסיטל הראשון שלו הוא נתן בגיל 11. בגיל 12 כבר הופיע והקליט עם התזמורת הפילהרמונית של מוסקבה. בגיל 13 הופיע לראשונה מחוץ למוסקבה ושמו התפרסם במהרה ברחבי העולם. בחודש דצמבר האחרון נטל חלק בולט בחגיגיות ה-80 של התזמורת הפילהרמונית הישראלית וניגן במסגרתן רסיטל. לפני כארבע שנים ביקש אזרחות ישראלית ומאז הוא מייצג בהופעותיו בעולם את מדינת ישראל בגאווה. הקשר של קיסין עם כתות האמן תל חי מתקיים כבר כמה שנים ולפני מספר שנים הוא אף קיים רסיטל מיוחד שכל הכנסותיו הוקדשו למפעל המיוחד.
דימיטרי בשקירוב (רוסיה), עמנואל קרסובסקי, ויקטור דרביאנקו, תומר גבירצמן (ישראל), אקילס דלה וינייה (ארגנטינה), אסף זהר (ישראל), טטיאנה זליקמן (רוסיה), אלכסנדר מנדויאנטס (רוסיה), אנדרי פיקול (פולין), יוני פרחי (ישראל), ירון רוזנטל (ישראל), אבירם ריכרט (ישראל), אנדרה-מישל שוב (ארה"ב), טמי קאנאזוואה ויובל אדמוני (ישראל/יפן), ורה ויידמן (ישראל). המורים המפורסמים מעבירים בכל יום בבוקר שיעורים פרטיים לפסנתרנים הצעירים והמוכשרים 70 במספר, מחציתם מישראל, בשעות אחה"צ מתקיימות כיתות האמן הפומביות, ובכל ערב מתקיימים קונצרטים של תלמידים.
"תל – חי" כתות אמן לפסנתר יתקיימו גם השנה במדרשת שדה בוקר במהלך החודשים יולי-אוגוסט.
הנהלת קבוצת לופטהנזה קיימה אירוע חגיגי בישראל לרגל סדרת מינויים בקבוצה הבינלאומית, הנוגעים גם בישראל. הייקה בירלנבך (Heike Birlenbach) אשר הגיעה לביקור בזק בישראל, מונתה לסגנית נשיא בכירה למכירות בקבוצת לופטהנזה ומנהלת מסחרית ראשית של פעילות לופטהנזה בנמל הבית של הקבוצה בפרנקפורט. הביקור בישראל נערך על רקע תהליך הרה-אורגניזציה הבינלאומי של הקבוצה, תהליך המשפיע גם על ישראל. במהלך הביקור הוכרז רשמית על מינויו של עופר קיש לתפקיד מנכ"ל הקבוצה בישראל, הכוללת את חברות התעופה לופטהנזה, אוסטריאן איירליינס ו-SWISS .
עוד בין המבקרים, מר אקסל הילגרס, אשר בתפקידו כמנהל המכירות האזורי לאזור רוסיה, חבר העמים יהיה אחראי מעתה, גם על ישראל (CIS).
ישראל הינה בין היעדים הראשונים בהם מבקרת בירלנבך במסגרת התפקיד החדש. בירלנבך ציינה כי חברות התעופה של קבוצת לופטהנזה ישרתו החל מהקיץ הקרוב 308 יעדים ב-103 מדינות ובארבע יבשות עם 11,738 טיסות מדי שבוע. צי המטוסים של החברה כולל כ-617 מטוסים וחברות הקבוצה יקבלו לרשותן 205 מטוסים חדשים בין השנים 2017 ל-2025. ב-2016 העסיקה קבוצת לופטהנזה כ-124,000 עובדים, אירחה 109.7 מיליון נוסעים בטיסותיה והניבה מכירות בסך 31.7 מיליארד אירו.
באירוע צויין גם מינויו של עופר קיש, המנכ"ל הנכנס של הקבוצה בישראל. קיש אשר הוביל ב- 6 השנים האחרונות את מכירות הקבוצה במרכז ומערב אירופה, חוזר לתפקיד מנהל הקבוצה בישראל, הכוללת כאמור את החברות לופטהנזה, סוויס ואוסטריאן איירליינס. קיש מחליף את רולף קולר, אשר כיהן כמנכ"ל בישראל במשך 3 השנים האחרונות ואשר פורש לגמלאות לאחר למעלה מ- 30 שנות פעילות בקבוצה וכן את אבנר גורדון אשר ניהל את חברת סוויס מאז השקתה בשנת 2001.
הגב' בירלנבך ברכה גם את טל מושכל – מנהל יחסי הצבור לאזור מזרח תיכון ואפריקה, אשר קודם על ידי הנהלת החברה העולמית, לנהל את יחסי הצבור של הקבוצה בצפון ודרום אמריקה ובעקבות כך יעבור לניו יורק.
מחקר כלכלי-תעופתי חדש של בית הספר למנהל עסקים באוניברסיטה העברית והמרכז למחקר תעופתי במכון פישר למחקר אסטרטגי אוויר וחלל, מציג את הערך הכלכלי של תוספת סלוטים (חלונות זמן תעופתיים) בשדות התעופה העמוסים ברחבי העולם. פרופ' ניקול אדלר, מומחית לחקר ביצועים וניהול התפעול מבית הספר למינהל עסקים באוניברסיטה העברית, ד"ר יקטרינה יז'מסקי וקברניט איתי אלון, חוקר בכיר במרכז למחקר תעופתי במכון פישר, בנו מודל מתמטי המשווה בין מגוון משתנים בעשרות שדות תעופה בארצות הברית ואירופה, במטרה למצוא את הערך הכלכלי עבור הגורמים הפועלים ומפעילים שדות תעופה מתוספת חלונות זמן בשדות התעופה העמוסים בעולם, זאת בעקבות הגידול המתמיד בתנועה האווירית העולמית, מ- 3.4 מיליארד נוסעים בשנת 2015 צפוי לכפול מכך בשנת 2034.
החוקרים השוו בין נתונים של 30 שדות התעופה העמוסים ביותר באירופה ובצפון אמריקה: שני שווקים אלה מגלמים שתי שיטות שונות לניהול תעבורה אווירית: בארה"ב הסלוטים לטיסות ניתנים בשיטת "ראשון מבקש – ראשון מקבל", בכמות גדולה יחסית ופיזור עומסים לא אופטימלי: פעילות רבה בשעות השיא בבוקר ואחה"צ אך תנועה דלילה יחסית בשאר שעות היממה. לעומת זאת, באירופה, הסלוטים נקבעים מראש בצורה מסודרת תוך פיזור התנועות בצורה דומה לאורך כל שעות היממה ומזג האוויר המגבלתי המכתיב הפרדות גדולות יותר בין תנועות המטוסים על ידי הבקרה האווירית. עקב כך, זמני העיכוב הממוצעים באירופה קטנים יחסית אך עומדים בצורה דומה לאורך שעות היממה, בעוד בארה"ב העיכוב הממוצע גדל בצורה משמעותית בשעות העומס, וקטן בשעות הדלילות.
מחקר בדק את ה-Trade-off בין היתרונות, שלרוב משמעותם הם תוספת רווחים עבור חברות התעופה ושדות התעופה, תדירויות ויעדים מגוונים יותר עבור הנוסעים, לבין ההוצאות שעולות לאותם גורמים בדיוק בעקבות העיכובים והביטולים שלעיתים נוצרים בעקבות העומס הרב. הוספת טיסה אחת או שתיים בשעת פעילות שיא בשדה תעופה מסוים גורר עיכובים, בזבוזי זמן ודלק, הוצאות בגין שעות צוות נוספות ופיצויים לנוסעים שיאחרו לטיסות המשך ולשאר הטיסות אשר עלולות להתעכב בעקבות לחץ הזמנים שנוצר.
מנו ספנות בהפלגת השקת עונת האביב, משלבת את חגיגות יום העצמאות על הסיפון. ההפלגה יוצאת ב- 23 לאפריל וחוזרת ביום שישי, 05 למאי. יעדי העגינה המשולבים בהפלגה הם איי יוון כריתים וקורפו, באיטליה תעגון האנייה בבארי ובונציה, ומשם צפונה עד העיר העתיקה של דוברובניק וחזרה דרך עיר הנמל אגיוס ניקולאוס שבכריתים. הפלגה שזורה מקומות מרהיבים ומגוונים, מבטיחה מסלול מרתק ומענג הנמשך 12 יום, במחיר אטרקטיבי ומשתלם של 1018 יורו לאדם בחדר זוגי בפנסיון מלא.
בערב יום העצמאות, יום ב', 01.05, תצא האנייה מהעיר דוברובניק בדרכה לכרתים. האנייה תתקשט בדגלים ובבלונים בכחול ולבן, תתקיים ארוחת בשרים, בסגנון ברביקיו על הסיפון, ולאחר מכן תיערך מסיבת ריקודים קרנבלית לכבוד החג.
הפלגות המשלבות ערבי חג, הן הפלגות מיוחדות, חוגגים על סיפון האנייה, כשכל המשפחה מסבה יחד לשולחן הערוך עם מטעמים מותאמים. האנייה מתכסה אווירת חג עם אטרקציות ופעילויות מיוחדות למשפחה ולילדים, בשילוב מופעי קברט מרהיבים, הפעלות לכל המשפחה, פעילויות במהלך היום ומוזיקה ברחבת הבריכה ובסיפון.
עונת ההפלגות של חברת "מנו ספנות" לשנת 2017, נפתחה. חברת "מנו ספנות", מציעה מגוון הפלגות נופש היוצאות מישראל, ההפלגות כוללת פנסיון מלא, 3 ארוחות ביום. האוכל, מוצרי המזון והמטבחים באניית הגולדן איריס הינם בהכשר ובפיקוח מטעם הרב יצחק דיין, הרב הראשי לקהילת יהודי ג'נבה. בשל ירידת ערך היורו לשפל כמעט היסטורי, זה בדיוק הזמן המתאים להזמין את הפלגות האביב והקיץ ולחסוך כסף וזמן לקראת העונה הבוערת. ניתן להזמין את ההפלגות בנוחות באתר חדש, נגיש וקל המושק בימים אלה לקבלת מידע והזמנות <<< ובטל': *8288. הנחות למזמינים באתר האינטרנט.
חברת ביטוחי הנסיעות לחו"ל PassportCard השיקה מכונה אוטומטית המאפשרת למבוטחיה לקבל את כרטיס ה- PassportCard ללא מגע אנושי. כל שצריך לעשות הוא להקליד את מספר תעודת הזהות ותאריך הלידה, או להעביר את כרטיס האשראי שבו בוצעה רכישת הפוליסה, והמכונה תנפיק את הכרטיס הנטען, בו במקום, לטיסה בטוחה.
PassportCard ממשיכה לשכלל את המגמה העולמית במעבר לשירותים דיגיטליים חכמים, מהירים ויעילים ומקצרת את שלב הנפקת הכרטיס למבוטחיה. המכונה פועלת בטרמינל 3 שבנתב"ג, ובכוונת החברה לפרוס מכונות נוספות בשדות תעופה נוספים בישראל, כל זאת על מנת לשפר את חווית השירות ללקוחות.
PassportCard עוסקת בביטוחי נסיעות לחו"ל, והיא כיום הגוף הביטוחי המציג את הצמיחה המהירה והמרשימה ביותר בענף הביטוח בישראל. מאז הקמתה כמיזם קטן בשנת 2014, החברה ניצבת היום כאחת משלוש החברות המרכזיות בשוק ביטוחי הנסיעות לחו"ל בישראל. הבעלות בחברה מתחלקת 50% של חברת ביטוחי הבריאות דייויד שילד, ו-50% של בית ההשקעות האמריקאי White Mountains. ביטוח הנסיעות שמציעה החברה הוא היחיד המשלם למבוטח את החזר ההוצאות במקום ובזמן אמת בקרות אירוע הביטוח (באמצעות כרטיס ייעודי נטען), וללא השתתפות עצמית. PassportCard מקבלת מבוטחים בכל גיל ובכל מצב רפואי.
"ירוק בחוץ אדום בפנים", הינה תערוכת יחיד חדשה של האמנית טל אמיתי-לביא. העבודות אשר יוצגו בתערוכה מושפעות באופן ניכר מהדיאלוג המתמשך של האמנית עם תולדות האמנות, כאשר היא דנה בתמות שונות של ייצוג, אסתטיקה, סוגות, אופני פירוק-הרכבה ויחסי פנים-חוץ, תוך מבט ביקורתי, רפלקסיבי או הומוריסטי.
בתערוכה הנוכחית, אמיתי-לביא ניגשת לשתי סוגות עיקריות, "טבע דומם" ו"ציור נוף", שלא אחת ממוקמות בתחתית ההיררכיה האקדמית של תולדות האמנות, בין היתר, מאחר שהן נטולות נרטיב. כמו באדריכלות נוף או, לחילופין, בבימוי סצנה בתלת-ממד של "טבע דומם", מציבה אמיתי-לביא בחללי התערוכה לוח פרספקס גדול-ממדים, שאליו הצמידה גומיות ואקום מלאות בצבעי אקריליק. באופן המזכיר את נקודות הצבע המבודדות של הדוויזיוניסטים או הפוינטליסטים, כתמי הצבע של אמיתי-לביא מתמזגים זה עם זה לכדי תמונת נוף מרהיבה של יער אירופי, שמלאכת הכנתה העמלנית בסטודיו מזכירה אף היא את הפרקטיקה הפוינטליסטית. למרגלות היער המלאכותי היא מפזרת יציקות גבס של אבטיחים צבועים, מנוקבים ומחורצים המתגוללים על הרצפה כראשים כרותים זהים, חסרי הבעה, מעין גרסה מקומית וגרוטסקית של הדלועים החלולים של ליל כל הקדושים או ככדורי משחק "מפונצ'רים".
טל אמיתי-לביא היא אמנית רב-תחומית היוצרת ברישום, בציור, בפיסול ובמיצב. סיימה בהצטיינות את לימודיה במדרשה ואת לימודי התואר הראשון בתכנית הרב-תחומית באמנויות, אוניברסיטת תל אביב. כמו כן, בעלת תואר שני מטעם החוג לאמנות יצירה, אוניברסיטת חיפה. עבודותיה הוצגו בתערוכות יחיד, ביניהן בגלריית הקיבוץ, מוזיאון ינקו-דאדא, גלריה נגא וגלריה שלוש, ובתערוכות קבוצתיות בארץ ובחו"ל בין היתר במוזיאון ישראל, מוזיאון תל אביב, מוזיאון פתח תקווה, מוזיאון חיפה, מוזיאון בת ים, הביאנלה לרישום (ירושלים), גלריה סטדמן (ניו ג'רזי), ארסנלה (ונציה) ועוד. עבודותיה נמצאות באוספים ציבוריים ופרטיים כמו אוסף מוזיאון ישראל, אוסף הכנסת, אוסף משפחת ברנדס, אוסף עמי וגבי בראון, אוסף בנק הפועלים ועוד. התערוכה פתוחה עד 19 למאי.
בית ספר בסיס לאמנות, רחוב המדע 14, הרצליה. לפרטים בטל': *3184. הכניסה חופשית.
התערוכה 'צאינה וראינה', אמניות ישראליות מתבוננות בזהותן הדתית והמגדרית מבית המחלקה לאומנויות באוניברסיטת בן גוריון בנגב- כוללת עבודות של אמניות הבוחנות את זהותן המגדרית, הדתית והאומנותית. לפני פתיחת התערוכה, ייערך כנס ייחודי בסימן נשים, אמנות ודת שיהיה פתוח לקהל הרחב.
לעתים קרובות נתקלות אמניות דתיות ביחס מתנשא ועוין בבואן להציג בגלריות השונות. זאת ועוד, הנראות החיצונית של אמניות דתיות מונעת לרוב את המפגש הישיר והנקי עם יצירת האמנות שלהן, ללא המסקנות הראשוניות המובנות מראש. בפן הקבוצתי- כפי שניכר בתערוכה זו, הנקראת 'צאינה וראינה'- המחשבה על קבוצת נשים דתיות יוצרת מפנה באופן המידי והאסוציאטיבי לדימוי האישה הגלותית, האירופאית שאפילו את נוסח התפילה ואופן החוויה הרוחנית שלה מכתיבים לה הגברים בקהילה. היא פאסיבית ואינה יוצאת את קירות ביתה. חלק ניכר מהעבודות בתערוכה מהווה ריאקציה לעומתית לתפיסה הזו.
פריצת הדרך שהחלה בשנים האחרונות ליצירה של נשים דתיות בשדה האמנות מגיעה לשיא חדש בתערוכה זו של אוניברסיטת בן גוריון. השילוב בין המחקר האקדמי המלווה את התופעה ומבסס את תוצאותיה והחלל המוזיאוני- מחזקים ומטמיעים את ההבנה שנולד זרם חדש באמנות הישראלית.
קבוצת 'סטודיו משלך', שרבות מחברותיה משתתפות בתערוכה, הן פועלות אומנות שאומנותן היא גם שליחותן ותפילתן. עבור האמניות המשתתפות בתערוכה, המכחולים המעטרים את בדיהן, מסמנים ומגדירים את זהותן הייחודית והדתית, האמנותית והמגדרית. בדי הציור, ניירות הצילום, מסכי הווידאו שלהם הם אמצעים חדשים להשמעת קולן: יציאה וראייה שאינן רק פועל יוצא של טקסטים קנוניים של גברים, אלא של טקסטים חזותיים חדשים של נשים, בבחינת 'כזה ראי וחדשי'. מרכיבי הזהות שלהם נפרטים לדימויים קונקרטיים ומטאפוריים אודות עונות ומזונות; לרגעי קסם של יום השבת ולרגעי החול העמוסים במצוות ובאיסורים, במשימות ובחובות. אמירותיהן נוקבות וחדות, מרובדות בפרשנות מילולית הטמונה בדימויים החזותיים כרובד טבעי למי שאמונות על הטקסטים.
אוצרים: פרופ' חיים מאור ובנות הקורס לאוצרות במחלקה לאמנויות באוני' בן- גוריון בנגב. נעילת התערוכה 11 ליוני.
נקודת המוצא של התערוכה החדשה "מיקום חדש" במוזיאון לאמנות האסלאם בירושלים היא מספר מוצגים מתצוגת הקבע של המוזיאון. בדומה למוזיאונים אחרים גם מוזיאון זה עוסק בחפצים: אוסף אותם, רוכש אותם, חוקר אותם, מציג אותם ומספר באמצעותם את סיפורם של התרבות, של ההיסטוריה ושל בני-אדם.
שנים עשר יוצרים – אדריכלים, מעצבים, אמנים ואמני וידאו בהם: דורון רבינא, מיכל היימן , אלון רזגור, פריד אבו שקרה, הישאם לולו (מרוקו) , רמי טריף, אירה רזניק וטליא ינובר, ויק יעקובסון-פריד, טלמון-בירן אדריכלים, יאנה רוטנר, עדן אורבך עפרת וקובי סיבוני, יצרו עבודות חדשות בהשראת חפצים שהם בחרו מתצוגת הקבע של המוזיאון. העבודות החדשות מעניקות פרשנות אישית לחפץ שנבחר ומטעינות אותו בתכנים חדשים. הן ממחישות כיצד נעשה לסמל, איך הוא מצליח לספר סיפור וכיצד הוא משמר זיכרון.
העבודות החדשות של היוצרים אינן עוסקות בתכונותיו הפיזיות של החפץ, בצורתו או בתפקידיו, אלא מעלות שאלות העוסקות במטענים החברתיים, הסביבתיים, ההיסטוריים או האישיים שהחפץ נושא עמו.
לצד העבודות שנוצרו במיוחד לתערוכה ושמתכתבות עם מוצגי המוזיאון, יוצגו בתערוכה יצירות של אמנים כמו: משה גרשוני, סיגלית לנדאו, שי אזולאי, זויה צ'רקסקי, איברהים נובאני ועיד אלהדא'לין הממחישות את משמעותם של החפצים בחיינו.
הציור "נישואי הזוג ארנולפיני" של יאן ואן אייק (1434) היא נקודת המוצא לתערוכת היחיד החדשה של אדר בכר – "הארנולפינים" שתיפתח במשכן האמנים הרצליה ב 27/4.
בציור של ואן אייק, ניצבים בפנינו גבר ואשה זה לצד זה. ידה מונחת בכפו. את כפו השנייה הוא מרים למעלה כנשבע אמונים. כף ידה השנייה שלה אוחזת בשולי שמלתה הארוכה ומצמידה אותם אל בטנה, כך שהם משווים לה מראה של אשה הרה. הם לא מביטים זה בזה, אלא מסיטים עיניים, קפואים. הם משמשים ניצבים בסצינת זוגיות. הם מגלמים תפקיד שנכתב עבורם מראש, אשר העסיק דורות של חוקרים לאורך מאות בשנים.
נישואי הזוג ארנולפיני, הנמנה עם יצירות המופת בקאנון של תרבות המערב, מערב סוגיות של דת, מיניות ומעמד באופן החורג מגבולות הזמן והמקום של יצירתו: ראשית המאה ה-15, בצפון אירופה. בני הזוג המצוירים מוקפים פריטים שנבחרו בקפידה וצוירו בדייקנות, הכול במסגרת הדימוי המקובל דאז של נישואים מונוגמיים בורגניים. למרות הריאליזם של הציור, הוא אינו תיעוד גרידא, אלא ייצוג אידיאלי שנבנה ברוב מחשבה ועמל.
אדר בכר מייצרת תבנית. היא מספקת לבני הזוג חוקי משחק מתיש, מתווה להיות בו "הם עצמם". אך איך תהיה אתה עצמך בתוך סט שנבנה במיוחד? כיצד ישחקו בני הזוג את תפקידם ככאלה? כיצד יעמידו את זוגיותם בפני המצלמה? האם מחווה אינטימית המוצגת בפני מצלמה היא אכן אינטימית או שמא נותרת רק בגדר סימון של מחווה כזו? תיעוד הפעולה מראה את הרצון והיכולת של הזוגות השונים למלא את דרישות התבנית שלתוכה יוצקת אותם אדר-בכר, וחושף גם את סף הסבלנות השונה שלהם בהידרשם לציית לגורם החיצוני המביים אותם על פי צרכיו. אוצר: רן קסמי-אילן. נעילת התערוכה 14 ליוני.
מנווטים במשחק תחרותי מיוחד – "טיול שהוא משחק ומשחק שהוא טיול" – בימי פסטיבל 'ים של גליל מערבי' יתקיים זו השנה השנייה משחק ניווטים מיוחד במסגרתו יבקרו המשתתפים באתרי טבע, נוף, אתרים היסטוריים ואתרי מורשת קרב ויתחרו במשחק אתגרי מרתק. התחרות תתקיים בשעות הבוקר במהלכן יצטרכו המשתתפים להשיג את מירב הניקוד ע"י הגעה לאתרים במרחב של הגליל המערבי, זיהוי המקומות והבאת מידע המספר את סיפור האתר, כאשר המשפחה שתזכה במירב הניקוד תקבל פרס מיוחד.
שנה שניה ברציפות שיונף 'דגל כחול' בחוף מפרץ אמנון בצפון הכינרת ! במהלך השנים האחרונות השקיע איגוד ערים כינרת, משאבים רבים, בשיקומו של חוף מפרץ אמנון. הוסדרו מתחמי החנייה, שופצו מבני השירותים, הוסדר נחל כח הזורם אל הכינרת דרך החוף, פותחו תשתיות נגישות לנכים וסופקו כיסאות גלגלים ייעודיים לנכים, שודרגו מערכות התאורה והכריזה, הוצבה סוכת מציל חדשה ועוד.
מפרץ אמנון כיום, חוף מטופח ופסטורלי המוגדר כ'חוף שקט' בו אסורה השמעת מוסיקה. החוף מועדף בקרב משפחות וקבוצות המבקשות לבלות ברגיעה ונחת בכינרת. קטעי שביל 'סובב כינרת' הסמוכים ממזרח וממערב, שפותחו בשנים האחרונות, הופכים את החוף לתחנת יציאה לטיולים בשביל וכן לסיורים ללא תשלום, שמקיים 'איגוד ערים כינרת'.
הדגל הכחול הבינלאומי, הינו סימן היכר המהווה אינדיקטור לתיירים מכל העולם על טיב איכות החוף. הקריטריונים להכרזה על חוף דגל כחול הינם בין היתר: שמירה מוקפדת על רמת הניקיון בחוף ומחזור, קיום בדיקות איכות מים, נגישות לתחבורה ציבורית, נגישות נכים, הצבת שילוט ייחודי במרכז החוף המפרט על המערכת האקולוגית, קיום פעילות חינוכיות והסברתיות בקהילה בדגש על נוער בסיכון ועוד.
הדגל הונף בחוף מפרץ אמנון בשנה שעברה ולקראת עונת הרחצה הנוכחית הודיע הארגון הבינלאומי EcoOcean לרשות הכינרת, כי לאור העמידה בקריטריונים המחמירים בחוף, הוחלט כי גם השנה הדגל המכובד יתנוסס בכניסה לחוף אמנון.
קידום פרויקט הדגל הכחול בכינרת, ביזמת איגוד ערים כינרת ובשיתוף הארגון הבינלאומי EcoOcean, מתקיים במטרה לעורר מודעות סביבתית בקרב הנופשים, הקהילות המקומיות ומנהלי החופים לניהול סביבתי נכון לשמירה על הסביבה, מקורות המים ומי האגם הלאומי. באיגוד ערים כינרת ברכו על הענקת הדגל הכחול גם השנה וציינו, כי האיגוד מתכוון להכשיר חופים נוספים לחופי "דגל כחול" בעתיד.
גן סיפור חדש, "אבא של עמליה נוסע לאוסטרליה", המבוסס על ספרו המצליח של אשכול נבו והמאייר דיויד הול, מצטרף לפרויקט במרכזו פסלי סביבה, אותם עיצבו אמנים בהשראת סיפורי ילדים מוכרים ואהובים, המוצבים בעשרות גנים ציבוריים ברחבי העיר חולון.
הגנים מציעים לילדים חוויה המגבירה את האהבה לספרים, במקביל לחשיפתם לעבודות אמנות פלסטית מגוונות. באמצעות פרויקט זה מקבל הגן הציבורי מרכיב חינוכי נוסף, מבלי לוותר על מרכיביו האחרים: משחק מוטורי, בילוי בחיק הטבע, פעילות ספורטיבית ומפגש חברתי לגילאים שונים.
גן סיפור חדש זה נחנך בימים אלה בגן רנה גאון שברחוב דבורה הנביאה. בגן מוצגים פסלים צבעוניים פרי עבודתו של האמן רמי גולשני, אשר שאב השראה מן הדמויות והדימויים שבספר – כך למשל הוקמה מגלשה ייחודית מעוצבת בדמות קנגורו.
האזנה לסיפורים של גני הסיפור באתר העירוני ובאפליקציית "חולון" בנייד: מפה צבעונית וידידותית, מרכזת את כל המידע על גני הסיפור בחולון. ניתן לנווט בקלות בין גני הסיפור השונים ולהקשיב לסיפורי חלק מהגנים, בהם:האריה שאהב תות, האוצר של צ'מבלו, מה לעשות עם חתולה שכזאת, מגדל של קוביות בניתי, סיפור מהלב, היו הייתם שני קופים, חתונה בגינה, טריקים בצלחת ועוד.
לראשונה בארץ ייחנך בפתח תקוה בחודש מאי, "בית שיח נשים"- בית מיוחד המדגיש, מתעד, ממחיש ומוציא לאור את פועלן של נשים פורצות דרך ומשפיעות – מתחילת היישוב בפתח תקוה ועד היום. לנשים אלה שנלחמו כבר אז בהדרתן מתחומים שונים – הייתה השפעה מרחיקת לכת בתחומים שונים אך רובן לא זכו להכרה המגיעה להן ורובן נותרו אנונימיות. "בית שיח נשים" הינו מפעל יחיד מסוגו בארץ, שמטרתו תיקון עוול היסטורי ויצירת שיח בנושא מגדר וקידום המודעות לנושאי שוויון והעצמה.
הבית הוקם על ידי עיריית פתח תקוה – על פי חזונה של הגב' איילת כהן, לשעבר חברת מועצת העיר פתח תקוה, אשה פורצת דרך בעצמה. החזון של איילת הוגשם לאחר שראש העיר פתח תקוה דאז – נתן את תמיכתו המלאה להקמת הבית ותמך בפרויקט באופן אישי. בית "שיח נשים" ממוקם ב"בית סווטיצקי", אשר הועבר לרשות הציבור על ידי משפחת סווטיצקי, מהמתיישבים הראשונים במושבה.
אלישבע אפרתי (גיסין), בת למשפחת גיסין ממייסדי פתח תקוה שהקימה בשנת 1903, את גן הילדים העברי הראשון בירושלים והייתה שותפה להחייאת השפה העברית בקרב ילדים בעזרתו של אליעזר בן יהודה לצד היותה לוחמת למען השלטת השפה והתרבות העברית בארץ ישראל וגם לוחמת למען שוויון זכויות לנשים, נבחרה כצירה לאסיפת הנבחרים הראשונה בישוב היהודי בארץ ישראל.
מזל ברכה בכר ממייסדות המושבה שהייתה ידועה בכינוייה "הדוקטורקע" – הרופאה הטבעונית הראשונה ומיילדת- שלמרות שלא הייתה לה השכלה רפואית רשמית הצטיינה בדרכי ריפוי טבעוניות וטיפלה בחולי קדחת ובסובלים מעקיצות יתושים.
דבורה בן דרור (מכנס) שהקימה את אגודת "אדי לקידום תרומות איברים" בעקבות מותו של בנה אדי (אהוד בן דרור), כתוצאה ממחלת כליות. כתוצאה מפועלה נושאים כיום למעלה מרבע מיליון איש כרטיסי תורם "אדי" ובמשרד הבריאות הוקם מרכז לאומי להשתלות המבוסס על "מאגר אדי".
מינה בן עזר –ראב (לאופר) שבעקבות מחלת הפוליו של אחיינה, חברה לקבוצת נשים שיזמו והקימו את איגוד איל"ן בשנת 1953.
רחל ברקמן (לבקובסקי) החלוצה הפמיניסטית הדתייה הראשונה ששאפה להגשים את חלום השוויון של מעמד החלוצה בארץ ישראל הנבנית ונאבקה על זכותן של הנשים לעסוק בכל עבודה, כולל כאלה שנחשבו נחלת הגברים בלבד. היא היתה האשה הראשונה בשורות "הפועל המזרחי" ומיוזמות ומקימות ארגון נשות "הפועל המזרחי".
חיה אביבי (סדוביק), יוזמת הקמת גן הילדים הטיפולי בבית החולים גהה.
ח"כ זהבה גלאון, חברת הכנסת הראשונה מפתח תקווה, זוכת פרס מהאטמה גנדי לשלום ולפיוס.
רחל מאירי (ימיני) מי שהייתה בתקופת האצ"ל המקשרת של מפקד הארגון – מנחם בגין וכינוייה המחתרתי היה "רוחמה".
דבורה עומר, סופרת הילדים כלת פרס ישראל לשנת 2006 שהטביעה חותמה על דורות של ילדים שגדלו על ספריה.
אסתר ראב המשוררת הראשונה שנולדה בארץ ישראל דמות יוצאת דופן במושבה שהתגאתה בעצמאותה.
חנה שזיפי, אלופת הארץ בריצת 800 מ' ו-1500 מ' שבשנת 1966 ייצגה את ישראל במשחקי אסיה בבנגקוק וזכתה במדליית זהב ושברה שיא לאומי ואסייתי.
בת שבע שקורי (סלם), אלופת הארץ בספורט בענף הסיף.
אסתר שטרייט וורצל סופרת הילדים הידועה, ש-23 ספריה מסופרים לרוב על רקע ההיסטוריה של המדינה.
שושנה שקופ (פרנקל) הרופאה הכירורגית הראשונה, נשיאת ארגון הרופאות בישראל וסגנית נשיאת הארגון הבינלאומי לרופאות. בתפקידה זה טיפחה רופאות בארץ וברחבי העולם ודאגה למעמדן המקצועי כנשים וכרופאות ועוד.
"חגי ישראל מזמנים שפע הזדמנויות לאכילה; הסיפור העומד מאחורי כל החגים היהודיים, למעט שלושת הרגלים, הוא: "הם ניסו להרוג אותנו, הם נכשלו – בואו נאכל"… לכל חג יש לנו את המאכל החגיגי המיוחד, ולמרבה הפלא, אף אחד מהם לא דיאטטי"
תובנה מצחיקה זו אודות החיים והרזייה, בצירוף תובנות נוספות, כולן מלאות הומור והיגיון צרוף, מאוגדות בספרה החדש של דבי ינקו חדד – "דיאטה?! הצחקת אותי", הספר שמצליח להכניס (כמעט) את כל הבדיחות והמנהגים הקשורים לדיאטה, למסגרת של כריכה רכה ועל הדרך, מציע דרכי פעולה להתמודדות עם הנושא – ואולי החשוב מכולם, מבהיר לנו שזו בעיה קולקטיבית, או כמו שדבי מגדירה את זה "תראו שאתם לא לבד ונורמליים לחלוטין, גם אם הספורט היחיד שאתם עושים הוא צעידה אל המקרר"
דבי ינקו-חדד, צחוקולטיירית, מרצה על הומור ומנחה סדנאות צחוק וסדנאות שוקולד. עובדת עם קבוצות מכל הסוגים בכל הארץ, מאז 2006 . מחברת הספר "דיאטה?! הצחקת אותי". הספורט החביב עליה הוא שופינג.
הספר הוא תולדה של מחקר, שערכה דבי, מרצה וחוקרת בנושא הומור, לצורך עבודת התזה שלה, שעסקה בדרך בה "נושא ההרזיה משתלב ביומיום ואיך נשים מושפעות מתרבות המעודדת הרזיה, ומאופנת הדיאטות הרווחת". וכך, בנוסף להומור והחיוך שלא ירד מהשפתיים, נלמד למה בעצם כל כך קשה לנו לרזות?
נשים שלטו בעולם במשך אלפי שנים בתקופה הנקראת 'מטריארכט' – שלטון האם הגדולה – שלטון האלה. נהוג לחשוב כי המטריארכט עונה להגדרה "תור הזהב של האנושות". אך חגית טוענת כי מתוך שיחזור טקסים ומיתוסים מתגלה תמונה אחרת. נשים ניצלו, סרסו והקריבו תינוקות, בנים וגברים לטובת פולחן האלה. פריון האדם והאדמה היו תלויים אז בסיפוק רצונן וגחמותיהן של אשתר, איננה, אשרה, אתנה וחברותיהן.
תקופת הנשים השליטות דעכה לה כשאת מקומן תפסו הגברים. אי שם לפני כ-6200 – 6400 שנה. שבטי לוחמים נוודים כבשו את אזורי תרבות-האלה החקלאיים במזרח הקדום ובאירופה. הנוודים הביאו איתם את האמונה באל זכר. בהדרגה החלה להיווצר תמונת מראה. הנשים ירדו מעמדות מפתח בדת, בכלכלה ובפוליטיקה הקדומות והפכו לרכושם של הגברים. מאז הנשים הן אלו שמנוצלות, נאנסות, נרצחות, נפגמות לטובת פולחן האל וכבוד שליטיהן הגברים.
לטענת חגית גם תקופת שלטון הגברים מגיעה לסיומה את אקורד הסיום הפעילה המהפכה התעשייתית אשר איפשרה את הדרך לשינוי. למרות הכאוס העולמי ואולי דווקא בזכותו, טוענת חגית שתקופת הפטריארכט מתפוררת. העידן השלישי בפתחינו. עידן חדש, מרענן ואחר בקשר בין המינים. לא עוד שלטון נשי. לא עוד שלטון גברי. הגיע הזמן לסינתזה ושילובי כוחות בין המינים.
חגית בן שחר, חוקרת, מרצה ומטפלת. מייסדת ומנהלת את "צפרא" – מרחב למידה וחקר להעצמה הדדית ולפסיכולוגיה פרהנטאלית והפרינטאלית. (עוברית).